Allister word weer geweegAllister Coetzee (Foto herald.ie) Dis maklik, en heeltemal tereg ook, om ŉ rugbyafrigter te kritiseer wanneer dinge verkeerd loop. As die Bokke Saterdag op Twickenham teen Engeland verloor, sal die Bok-afrigter, Allister Coetzee, ŉ wenrekord van slegs vier uit 10 toetse hê. Tot dusver is dit twee neerlae teen die All Blacks, en een elk teen die Wallabies, Poemas en Iere en dan ook ŉ gelykopuitslag teen ŉ afgewaterde Barbarianspan. Dit plaas Coetzee ŉ rapsie voor John Williams (20 %), Ian McIntosh (33.33) en Carel du Plessis (37.5), maar onder Rudolf Straeuli (52.17), Harry Viljoen (53.33), André Markgraaff (61.54), Peter de Villiers (62.5), Heyneke Meyer (66.66), Jake White (66.67), Nick Mallett ( 71.05 ) en Kitch Christie (100%) – en by hulle is nie-toetse nie in aanmerking geneem nie. As ŉ mens die lysie deurgaan, wys dit dat die tydsberekening en omstandighede rondom ŉ afrigter se aanstelling ŉ baie groot rol speel. Williams het Noord-Transvaal tot ongekende hoogtes afgerig en so ook het McIntosh wondere by die destydse Natal verrig. Hoekom het hulle as afrigters op die wêreldverhoog misluk? Was dit hul geykte speelpatrone, die kies van verkeerde spelers? Daar was geen inmenging van buite af nie, hulle kon kies en speel soos hulle wou, tog het hulle tekort geskiet. Du Plessis se kort termyn is gekenmerk deur sy klaarblyklike onvermoë om sy spelpatroon aan die spelers oor te dra, Markgraaff se loopbaan is tot ŉ einde geruk met ŉ gewraakte bandopname. Mallett, en later White, het met die rugbybase gebots en Straeuli se termyn was propvol omstredenheid. Meyer het die eerste keer nóg teen Japan en Argentinië verloor en kon die All Blacks net een keer in vier jaar klop. De Villiers … nouja. En nou staan Coetzee ook voor daardie deur. Die jaar is gekenmerk deur swakkerige spankeuses, ŉ onervare span hulpafrigters, verkeerde taktiek en ŉ klaarblyklike besluiteloosheid of spelers wat oorsee speel, vir die Bokke in aanmerking moet kom. Die huidige jaareindtoer moes as weerligleier dien, maar kan heeltemal ontspoor as die Bokke weer verloor.